– Jeg får for guds skyld håpe at det ikke skjer en hendelse hvor røykdykkere på norske flyplasser blir stående utenfor flykroppen og må høre barn og gamle skrike der inne fordi de ikke kommer seg ut, sier forbundssekretær i NTL, Tor Erik Granum til NRK.

I 2016 byttet norske flyplasser til et felles regelverk for Europa.

Derfor ble tidligere krav om at man må ha røykdykkerkompetanse for å jobbe i Avinors branntjeneste kuttet. Det vekker sterke reaksjoner hos flygere, kabinansatte og brannmannskap.

LO Luftfart sendte nylig et brev til Luftfartstilsynet for å advare om konsekvensene.

De mener det kan ende i katastrofe om ikke endringer blir gjort.

Les brevet fra LO Luftfart: Ekspandér faktaboks

«Sikkerheten i fare grunnet mangel av røykdykkerkompetanse



LO Luftfart viser til samtale i forbindelse med vårt møte den 12. desember 2019, vedrørende saken om redusert beredskap på Avinors lufthavner. I møtet kom vi inn på røykdykkerkompetansen i Avinor.



Som kjent så var det før i BSL E 4-4 krav til røykdykkerkompetanse på lufthavner med kategori 5 og høyere.



Røykdykkertjenesten i Avinor ble fjernet medio 2016 som følge av overgangen til EASA regelverket. Vi var ikke enig i dette og ble heller ikke involvert i dette på det tidspunktet. Vår oppfatning er at EASA regelverket legger til grunn at Avinors brann og redningstjeneste må være i stand til, og opptrent i å entre en røykfull flykropp i en gitt nødsituasjon for å hjelpe passasjerer som ikke kommer seg ut av flyet ved egen hjelp.



Resultatet har blitt en redusert beredskap og forvitring av røykdykker kompetansen innen Avinors brann og redningstjeneste. Som følge av dette har Avinor besluttet at Avinors brann og redningstjeneste ikke skal entre en flykropp for å redde liv der det er brann eller røykutvikling.



Med røykdykking mener Arbeidstilsynet «Innsats i tett brannrøyk, vanligvis inne i bygninger eller andre objekter, for å redde liv, miljø eller andre materielle verdier». Kjemikaliedykking defineres som «Innsats i forurenset eller giftig område eller område med oksygenmangel for å redde liv, eller for å bekjempe lekkasje».



Ettersom piloter og kabinpersonale ikke er utstyrt med tilstrekkelig verneutstyr eller røykdykkerkompetanse, vil det ved en slik hendelse oppstå en situasjon der alle om bord i et fly er avhengige av å redde seg selv. Dersom den enkelte ikke er i stand til dette så vil det med høy sannsynlighet gå liv tapt. Avinors redningspersonell vil måtte stå på utsiden vel vitende om behovet for redning inne i flyet. Vi stiller oss undrende til at Avinor som arbeidsgiver velger å være en pådriver for å redusere sikkerheten, og utsetter sitt personell for et umenneskelig dilemma i å ikke kunne aktivt redde liv.





2

Det fremstår for oss som at kravet om å redusere kostnader går foran opprettholdelse av et høyt sikkerhetsnivå innen norsk luftfart.



Vi ber følgelig om en avklaring på om det ikke er slik at Avinors brann og redningstjeneste skal være utstyrt og trent til å kunne entre en røykfylt flykropp for å redde liv (barn, skadde, handicappede etc)?



Med vennlig hilsen LO Norge



Peggy Hessen Følsvik (sign.)





Kenneth Sandmo (sign.)



Saksbehandler: Erik Hamremoen



Kopi: Direktoratet for Arbeidstilsynet Direktoratet for samfunnssikkerhet og beredskap»

– Redningstjenesten finnes ikke

Granum i NTL mener Avinor har vært lite villig til å gjøre endringer.

– Ønsket om innsparing blir prioritert høyere enn opprettholdelse av et høyt sikkerhetsnivå, hevder han.

NTL representerer flere ansatte i Avinors brann og redningstjeneste.

– Det har vært en vanvittig frustrasjon blant redningsmannskapene på flyplassene om at situasjonen er som den er.

Han sier at verst tenkelig er om det begynner å brenne i et fly på en flyplass. Om det er mennesker som ikke kommer seg ut, bryter redningspersonell Avinors regelverk hvis de går inn for å hjelpe, mener han.

– De kan stå på utsiden å sprute på flyet med vann. Men det er jo en slokketjeneste. Redningstjenesten finnes ikke, hevder han.

– Det som er krevende hvis en sånn situasjon skulle oppstå, appellerer man til samvittigheten til røkdykkerne som vil bli stående på utsiden. De kommer ikke til å bli stående. De kommer til å gå inn.

Mener dagens ordning er forsvarlig

Henning Tennes i Luftfartstilsynet mener at brannsikkerheten er ivaretatt på norske flyplasser. Han mener det felleseuropeiske regelverket ikke krever røykdykkertjeneste.

– Besetningen trener jevnlig på bruk av det verneutstyr og de slokkemidler som er om bord. Dette er primært ment å brukes ved mindre hendelser om bord og vil naturlig nok ha noe begrenset effekt ved et større havari, skriver han i en e-post.

Også Avinor mener dagens ordning er forsvarlig. I en e-post til NRK skriver Avinor:

«Avinors brann- og redningsberedskap skal håndtere luftfartshendelser, slik som slokking av brann i et luftfartøy. Mannskapene på norske flyplasser er opplært, utstyrt og trent i henhold til det felleseuropeiske regelverket EASA 139/2014. Prinsippet for innsats er slukking av en eventuell brann, og deretter entring av luftfartøyet dersom det er forsvarlig. Entring gjøres da med personlig verneutstyr og fullstendig åndedrettsvern. Røykdykkertjeneste er et særnorsk begrep som benyttes ved bygningsbrann.»

Les også: Brannfolk på norske flyplasser er ikke i stand til å slokke bygningsbranner

– Mannskapet er ofte de som skades

Yngve Carlsen er pilot og leder av Norsk Flygerforbund for yrkesflygere.

Han forteller at flere av hans kollegaer er overrasket over det de mener er manglende røykdykkerkompetanse.

Yngve Carlsen mener det bør være røykdykkerkompetanse på alle flyplasser som håndterer større passasjerfly. Foto: Privat

– Jeg tror nok at alle medlemmene som jeg representerer forventer at dette er på plass.

Han er sterkt bekymret over Avinors tolkning av regelverket. Han sier det kan føre til at redningsarbeidet blir overlatt til kapteinen og kabinansatte alene.

– Det er klart det blir en ganske håpløs oppgave. Hvis det ikke er mulig å få assistanse fra utsiden, fra brann og redningspersonell, som i mine øyne bør ha kompetanse, være trent på og ha utstyret til å utføre røykdykking.

– Vi ser det som et tap av tid

Varabrannsjef i Tromsø, Kaj Christiansen mener røykdykkerkompetanse er nødvendig på norske flyplasser.

Kaj Christiansen sier at det viktigste er å få ut passasjerer og besetning hvis det begynner å brenne i et fly. Derfor vil det være en fordel at Avinor har rikelig med røykdykkere tilgjengelig på flyplasser. Foto: Jørn Inge Johansen / NRK

– Fordelen med at Avinor har røykdykkere som er stasjonert på flyplassen, er at de er veldig raskt ute ved objektet som er utsatt for brann. Vi kan fort bruke både 5 og 8 minutter i innsatstid før vi er ved lufthavna, sier han.